נשיא איראן חסן רוחאני הנמצא בביקור במוסקבה צפוי להיפגש בעוד זמן קצר עם עמיתו הרוסי ולדימיר פוטין. בינתיים במוסקבה ממשיכים להעריף שבחים על יחסי רוסיה – איראן ולכנות את טהרן כ"ידידה קרובה של רוסיה". בתקשורת הרוסית דווח כי האיראנים והרוסים מנהלים מגעים על הסכם בתחום הגרעין האזרחי והן בשורה של פרויקטים משותפים בתחום הגז והאנרגיה ששווים מוערך בכ-10 מיליארד דולר.
דובר הקרמלין דמיטרי פסקוב אמר: "איראן היא בת ברית שלנו, זו מדינה שותפה שלנו". לדברי פסקוב מטרת בואו של נשיא איראן לבירה הרוסית היא: "חיזוק ומינוף הקשרים בין שתי המדינות שנמשכים מזה כ-500 שנה. לאחרונה היחסים שלנו מתפתחים בכל הנוגע לקשרי מסחר וכלכלה ויש גם שיתוף פעולה בתחום הביטחון והדבר מסייע בפתרון בעיות בינלאומיות ואזוריות בוערות".
"רוסיה מוכנה להקריב את איראן לשיפור היחסים עם ארה"ב"
מה שאולי יעודד את ישראל, הוא דו"ח של אתר ממר"י, שעוקב אחר התקשורת במזרח התיכון, שממנו עולה כי היחסים בין רוסיה לאיראן, לרבות בזירה הסורית, אינם קרובים כמו שנדמה ולמעשה שתי המדינות מתרחקות זו מזו בגלל חזון שונה בכל הנוגע ליחסים עם ארה"ב.
כך, לדוגמה, בפברואר השנה צוטט באתר הרוסי "פרבדה" הפרשן דמיטרי נרסבוב שאמר כי איראן הופכת להיות בעיה משמעותית בראש ובראשונה עבור האינטרסים הרוסיים. במאמר אחר בעיתונות הרוסית נאמר כי רוסיה רואה באיראן "מדינה קפריזית ובלתי צפויה" ולכן "יש חלון הזדמנויות עבור הדיפלומטיה של טראמפ (להצליח)".
על פי ממר"י, "כבר כמה חודשים שיש חילוקי דעות בין הרוסים לאיראן בלחימה בסוריה". כך, למשל, רוסיה מעוניינת בהסדר בסוריה ומקווה שהרוסים יוכלו לעצב הסדר זה ואת עתיד המדינה, אך גם איראן מייעדת לעצמה את התפקיד "כחלק מרצונה להפיץ את האידיאולוגיה של המהפכה האיסלאמית". על פי הדו"ח, התקבלו גם דיווחים על עימותים בין כוחות רוסיים לכוחות איראניים בסוריה; "רוסיה מחסלת את תפקידה של איראן בזירה הסורית". בדו"ח נאמר כי למרות שיתוף הפעולה בין המדינות לאורך השנים, "איראן מרגישה שרוסיה נוטשת אותה לטובת אינטרסים אחרים: למשל השגת הבנות עם ארה"ב לשם הסרת הסנקציות מעליה, או לשם הפיכת טורקיה לשותף האזורי הבכיר של מוסקבה".
עוד עולה כי איראן מעוניינת להביא לחימום היחסים עם רוסיה ולכן פועלת, על פי אחד הדיווחים שמצוינים בדו"ח, לתת לרוסיה הטבות מפליגות, לרבות "פיצוי על הסנקציות המערביות בסך 50 מיליארד דולר", וזכויות אסטרטגיות כמו הקמת בסיסים ונמלים במפרץ הפרסי, שיכולים להיות בעלי חשיבות מול ארה"ב. מסקנת מחברי הדו"ח היא כי "רוסיה רואה באיראן קלף מיקוח מול ארה"ב ומוכנה לתת את הקלף בהתאם לתגובה האמריקנית".